স্টাফ রিপোর্টার : ২০ বছরের কিস্তিতে ফ্ল্যাট কেনার সুযোগ পাচ্ছে নগরবাসী। এভাবে সহজ উপায়ে নগরবাসীদের মাঝে ফ্লাটের ব্যবস্থা করতে নিটল আয়াত প্রপার্টিজ লিঃ এর সাথে সমঝোতা স্মারক স্বাক্ষর করেছে রিয়েল এস্টেট অ্যান্ড হাউজিং অ্যাসোসিয়েশন অব বাংলাদেশ (রিহ্যাব)। গতকাল বৃহস্পতিবার মহাখালীস্থ নিটল আয়াত প্রপার্টিজ লিঃ এর অফিসে এই সমঝোতা স্মারক স্বাক্ষরিত হয়। রিহ্যাব এর পক্ষে সমঝোতা স্মারকে স্বাক্ষর করেন রিহ্যাব প্রেসিডেন্ট আলমগীর শামসুল আলামিন। অপরদিকে নিটল আয়াত প্রপার্টিজ এর পক্ষে স্বাক্ষর করেন প্রতিষ্ঠানটির ব্যবস্থাপনা পরিচালক আব্দুল মারিব আহমেদ (নিলয়)। এসময় নিটল-নিলয় গ্রুপের চেয়ারম্যান, এফবিসিসিআই এর সাবেক প্রেসিডেন্ট আবদুল মাতলুব আহমাদ এবং রিহ্যাব এর সহ সভাপতি (প্রথম) লিয়াকত আলী ভূইয়া উপস্থিত ছিলেন।